Adidas

Adidas AG, súčasť Adidas Group, je nemecký výrobca športového oblečenia a náčinia so sídlom v Herzogenaurachu. Názov firmy (a zároveň obchodnej značky) je skratkou mena jej zakladateľa Adolfa Dasslera. Okruh výrobkov Adidas zahrnuje všetko od obuvi cez oblečenie po doplnky pre basketbal, futbal, golf a ďalšie športy.

Dejiny 

A. Dassler vyrobil svoju prvú obuv v roku 1920, vznik názvu Adidas sa však datuje až do roku 1948. O rok neskôr si Dassler dal zaregistrovať Tri Prúžky ako obchodnú značku. Po 70 rokoch vo vedení spoločnosti sa Dasslerova rodina stiahla a spoločnosť sa transformovala na akciovú spoločnosť – Adidas AG.
Za touto transformáciou stojí Francúz Robert Louis-Dreyfus, ktorý bol predsedom predstavenstva od apríla 1993 do marca 2001. Práve on inicioval prvé uvedenie akcií na burzu v novembri 1995. Od roku 2001 vedie Adidas Group Herbert Hainer.

Mená niektorých modelov športovej obuvi z histórie: Allround, Attitude, Ewing, Gazelle, Grand Prix, Handball Spezial, Malibu, Marathon, Match, Orion, Player, Rivalry, Samba, Titan a i.

20. roky 20. storočia 
 1920 – Dassler najíma 2 obuvníkov a vyrába ručne vyrábanú tréningovú športovú obuv v práčovni svojej matky, na ploche , bez elektriny a strojov. Obuv je z ručne spracovanej kože. Veľmi skoro skúša tvoriť odlišnú obuv pre jednotlivé športy.
 1924 – 23-ročný Dassler presvedčí svojho brata Rudolfa aby sa pridal k spoločnosti. 1. júla 1924 vzniká Gebrüder Dassler Schuhfabrik v meste Herzogenaurach. Adolf sa venuje dizajnu, jeho brat obchodu. Zanedlho pracovalo vo firme 12 ľudí, vrátane viacerých rodinných príslušníkov, ktorí vyrábali okolo 50 párov obuvi za deň.
 1925 – Adolf Dassler navrhol ľahkoatletickú obuv s ručne kovanými špičkami a vyrába prvú futbalovú obuv s pribitými "štupľami" na podrážke.
 1927 – rodinná firma sa sťahuje do prenajatých priestorov – Gebrüder Dassler Schuhfabrik – kde 25 ľudí vyrába 100 párov obuvi za deň.
 1929 – prvé futbalové kopačky s koženými podrážkami a "štupľami" upravenými o pribitý prúžok na podrážke.

30. roky 20. storočia 
 1931 – Dasslerovci, nedotknutí ekonomickou depresiou, začínajú vyrábať svoju prvú tenisovú obuv.
 1935 – Príjmy spoločnosti dosiahli 400 tisíc ríšskych mariek a väčšina nemeckých atlétov nosí teraz Dasslerovu obuv.
 1937 – vývoj športovej obuvi v spolupráci s Olympijským výborom v snahe naplniť špecifické požiadavky odlišných športových disciplín. Spektrum výroby zahrnuje 30 odlišných párov obuvi v 11 druhoch športu, vrátane 4-kolieskových korčúľ.
 1938 – firma kupuje druhú továreň v centre Herzogenaurachu, spoločnosť vyrába 1000 párov obuvi denne.

40. roky 20. storočia 
 1945 – 1946 – Na konci vojny obsadzuje továrne armáda USA. Dresler neskôr uzavrie s Američanmi zmluvu na výrobu 1 000 párov hokejovej obuvi mesačne a pokračuje vo výrobe až do roku 1947. Ako kompenzáciu dostane staré armádne ponožky, stany, staré bejzbalové rukavice a vďaka jeho vynaliezavosti vyrába z týchto armádnych prebytkov obuv pozoruhodne vysokej kvality.
 1947 – firma má 47 zamestnancov
 1949 – Tri Prúžky sú oficiálne registrované ako obchodná značka Adidasu. Dassler sa zameriava na novú futbalovú obuv a vyrába prvé futbalové kopačky s prispôsobiteľnými, profilovanými, gumovými "štupľami".

50. roky 20. storočia 
 1950 – Adidas uvádza na trh prvú univerzálna futbalová obuv "Samba", ktorá údajne zabezpečuje lepšiu trakciu na ľade, snehu a zmrznutej zemi.
 1952 – Adidas vyrába atletickú obuv s vymeniteľnými klincami a predstavuje prvé športové vaky.
 1954 – Firma vyrába 450 tisíc párov obuvi ročne. Predstavuje prvú nízko strihanú, ľahkú futbalovú obuv s nylonovými vymeniteľnými "štupľami", ktorá je exkluzívne navrhnutá pre World Cup 1954 vo Švajčiarsku a obúva ju Max Morlock.
 1956 – Horst Dassler propaguje Adidas na OH v Melbourne.
 1957 – Adidas vyvíja prvú "air sole" podrážku v histórii, prvú nylonovú podrážku pre šprintovú obuv a prvú polyamidovú podrážku pre futbalovú obuv; začína používať kenguriu kožu na zvršky obuvi.
 1959 – Firma otvára novú továreň vo Francúzsku a ďalšie v Scheinfelde.

60. roky 20. storočia 
 1960 – Tenisky "Italia" – indoor atletická obuv – je uvedená na trh. Dnes je táto obuv kultovou klasikou a je znovu vyrábaná v malých množstvách.
 1962 – Adidas začína vyrábať tréningové a súťažné oblečenie a ponúka na trh jeho prvý atletický dres pod svojou značkou.
 1963 – Adidas začína vyrábať lopty, ktoré sa od 70. rokov stávajú oficiálnou loptou na všetkých hlavných futbalových podujatiach.
 1964 – firma predstavuje najľahšiu atletickú obuv v histórii – "Tokio 64" – kus z páru váži len 135 gramov.
 1968 – Adidas je prvou spoločnosťou na svete, ktorá vyrába injekčne profilované viacskrutkové podrážky z polyuretánu. Predstavuje prvú joggingovú obuv "Achille".

70. roky 20. storočia 
 1970 – Na futbalových majstrovstvách sveta v Mexiku je prvýkrát použitá lopta firmy Adidas – „Telstar“.
 1971 – Boxerský zápas Muhammad Ali vs. Joe Frazier –  pre oboch je navrhnutá špeciálna boxerská obuv
 1972 – Extrémne ľahká futbalová obuv navrhnutá pre Franza Beckenbauera na Európsky šampionát 1972. Predstavenie šľapiek "Adilette" a šprintovej obuvi, ktorá využíva kombináciu žraločej kože a polyamidových podrážok pre lepšiu trakciu. Adidas uvádza i svoje prvé tenisové rakety.
 1975 – Adolf Dassler je ako prvý neameričan uvedený do Hall of Fame of the National Sporting Goods Association (ako 43. člen v poradí).
 1976 – joggingová obuv TRX a lyžiarske viazanie X-country ski je predstavené verejnosti. Horst Dassler zarába na príležitostiach ponúkaných športovou propagáciou a pod.jeho vedením sa Adidas stáva globálnym lídrom v sektore inovácií v športovom marketingu; je tiež zodpovedný za etablovanie značky vo Francúzsku. Adidas produkuje 45 miliónov párov obuvi za rok.
 1978 – Adolf Dassler zomiera vo veku 78 rokov.

80. roky 20. storočia 
 1982 – Uvedenie futbalovej obuvi "Copa Mundial".
 1983 – Horst Dassler zakladá ISL (International Sports, Culture and Leisure) – prvú svetovú marketingovú spoločnosť zaoberajúcu sa propagáciou športových podujatí.
 1984 – obuv pre skoky do výšky, navrhnutá pre Ulrike Meyfarth na OH 1984 v Los Angeles. Adidas predstavuje bežeckú obuv so zabudovaným Micro Pacer počítačom.
 1986 – Prvá syntetická futbalová lopta na svete "Azteca", navrhnutá pre World Cup v Mexiku.
 1987 – Horst Dassler umiera vo veku 51 rokov.
 1988 – Adidas spúšťa revolučný "TORSION" podrážkový systém, dodnes používaný pre širokú škálu športovej obuvi.
 1989 – Firma sa mení na akciovú spoločnosť; napriek tomu zostáva v rodinnom vlastníctve.

90. roky 20. storočia 
 1990 – Bernard Tapie kupuje väčšinový podiel vo firme – koniec éry Dasslerovcov. Po náročnom prechodnom období sa Adidas vracia ku svojím koreňom. Výroba top kvalitných produktov sa stáva hlavným cieľom spoločnosti. Nová rada produktov "EQUIPMENT" predstavuje výkonovo orientovanú a funkčnú obuv a oblečenie.
 1993 – objavuje sa módny trend nosenia originálnej Adidas obuvi a oblečenia zo 70. rokov, ktorého hlavnou predstaviteľkou sa stáva Madonna. Adidas reaguje malosériovou výrobou značky "Gazelle".
 1994 – po období stagnácie firma oznamuje stúpajúci trend obratu a zisku. Adidas sa stáva oficiálnym marketingovým partnerom Svetových majstrovstiev vo futbale v USA. "Predator" je názov futbalovej obuvi predstavenej pri tejto príležitosti, "Questra" je oficiálnou loptou zápasov.
 1995 – 6 rokov po transformácii firmy na akciovú spoločnosť, začína Adidas verejné burzové upisovanie akcií. Prvýkrát sa koná „Adidas Predator Cup“ – futbalové majstrovstvá pre mladé talenty.
 1996 – Najúspešnejší rok v histórii firmy: "Traxion©" podrážky sa stávajú celosvetovým hitom – vylepšená futbalová obuv s touto technológiou reprezentuje nový míľnik vo vývoji futbalovej obuvi. Adidas v čase 100. výročia moderných OH vytvára symbolický koncept "We knew then – we know now". Na OH v Atlante sponzoruje 33 národov, oblieka a obúva 6000 účastníkov a zásobuje výrobkami 21 z 26 disciplín. Zároveň firma uvádza nové logo a predstavuje novú generáciu atlétov a športovcov symbolizujúcich inovatívnosť a dizajn značky Adidas, pričom na nich zakladá svoje reklamné kampane: Anna Kurnikovová (tenis), David Beckham a Alessandro Del Piero (futbal), Kobe Bryant (NBA).
 1997 – Adidas kupuje Salomon Group, vytvárajú spoločnosť Adidas-Salomon AG.
 1998 –  júni sú podiely Adidas-Salomon AG prijaté DAX-om (Nemecký akciový index), pričom patria medzi podiely 30 najväčších spoločností Nemecka. Adidas sa stáva ako prvý zo spoločností so športovým tovarom oficiálnym sponzorom FIFA World Cup-u a zároveň sponzoruje domáci tím Francúzska, ktorý sa stáva následne víťazom. Na základe licencie sponzoruje všetky veľké športové udalosti, ktoré sú pod záštitou FIFA.
 1999 – Na jar sa zamestnanci firmy sťahujú do renovovanej hlavnej centrály v "rodnom" Herzogenaurachu. Adidas oslavuje 50-te výročie, nasledované úspešným obratom v hodnote 10,471 mld. DM – spoločnosť je na vrchole. Počet zamestnancov je 12 829. Adidas sa stáva oficiálnym sponzorom Women´s World Cup-u 1999 v USA, World Track&Field (ľahká atletika) Champioship-u v Seville a Európskych majstrovstiev vo futbale 2000.

Akvizície 
V roku 1997 spoločnosť Adidas kúpila skupinu Salomon Group a zmenila svoj názov na Adidas-Salomon AG. Získala tak také značky ako napr. lyžiarsku a horskú Salomon, snowboardovú Bonfire, golfovú TaylorMade, cyklistickú Mavic či tenisovú Wilson. V októbri 2005 bol segment značiek Salomon predaný fínskej spoločnosti Amer Sports Corporation.

31. januára 2006 Adidas-Salomon AG kúpila spoločnosť Reebok International Ltd. Kombináciou dvoch z najsilnejších značiek vo svete športových potrieb mala skupina profitovať zo širokého spektra produktov a silného zastúpenia u atlétov a športových tímov v boji s konkurenciou na svetových trhoch.

Do Adidas Group patria nasledujúce divízie značiek:
 Adidas
 Adidas Sport Performance – športová obuv a oblečenie
 Adidas Sport Heritage – retro, lifestylová značka
 Adidas Sport Style – móda pod vedením návrhára Yohji Yamamota
 Reebok International Ltd. – športová obuv a oblečenie
 TaylorMade – Adidas Golf
 TaylorMade – golfové palice a príslušenstvo
 Adidas Golf – golfová obuv a oblečenie
 Maxfli – golfové loptičky a príslušenstvo

Súčasnosť 
Adidas Group má v súčasnosti viac ako 59 000 zamestnancov po celom svete, s viac ako 2 tisíckami v centrále v Herzogenaurachu. Vlastní dve výskumné centrá: v Portlande a v Scheinfelde blízko Norimbergu. V Scheinfelde prevádzkuje jedinú továreň v Nemecku, pričom sa v nej vyrábajú a testujú modely, prototypy a produkty šité na mieru.

Predaj a distribúcia je riadená v rámci 4 subregiónov:
 Európa
 Severná Amerika
 Ázia a Pacifik
 Latinská Amerika

Dnes je Adidas najväčším zásobovačom atletickej obuvi a športového oblečenia v Európe.

Rozdelenie podielov v spoločnosti:

Zdroj: , stav k októbru 2006

 2000 – Adidas-Salomon dominuje Európskemu futbalovému šampionátu v Holandsku a Belgicku a na LOH v Sydney. Tri Prúžky reprezentuje 26 z 28 disciplín a viac ako 3 tis. atlétov. Adidas "EQUIPMENT Silverstream" je oficiálnou loptou zápasov v Sydney. Firma sa podpisom zmluvy o dlhodobom sponzorovaní stáva oficiálnym sponzorom a koncesionárom FIFA World Cup-u 2002, 2006 a Women´s World Cup-u 2003. V októbri prezentuje v New Yorku novú štruktúru značky: Adidas má odteraz tri divízie: Forever Sport, Original a Equipment. Firma dosahuje rekordné tržby v hodnote 5,8 mld. eur.
 2001 – Herbert Hainer -od 8. marca nový CEO a predseda predstavenstva Adidas-Salomon AG. Adidas ako prvá spoločnosť v odvetví športového náčinia spúšťa nový obchodný model "Customization Experience Project", ktorý dáva zákazníkom príležitosť vytvoriť si unikátnu obuv podľa vlastných požiadaviek. Firma uzatvára strategické partnerstvo s klubom FC Bayern Mníchov a získava v ňom 10% podiel. Dosahuje znovu rekordné tržby v hodnote 6,1 miliárd Eur.
 2002 – Adidas otvára novú centrálu pre Severnú Ameriku, ktorá dostáva meno "adidas Village" a sústreďuje všetkých zamestnancov Adidasu a Salomonu pod jednu strechu. V marci predstavuje technológiu ClimaCool™, zabezpečujúcu 360 stupňovú ventiláciu obuvi. O mesiac neskôr je predstavená druhá novinka pod názvom "a-cubed" – "Energy Management" systém, ktorý tlmí, vedie a drži nohu v smere stopy na trati. Adidas potvrdzuje vedúcu úlohu v predaji futbalovej obuvi; predáva 6 mil. kusov lôpt, viac ako 1,5 mil. replík dresov a cez 1,5 milióna párov obuvi "Predator" Mania. Kompletizuje svoju novú štruktúru značky:
 adidas Performance
 adidas Sport Heritage
 adidas Sport Style – the future in sportswear; riaditeľom divízie sa stáva svetoznámy návrhár Yohji Yamamoto
Cez leto je uvedený nový druh celotelových plaviek na FINA World Swimming Championships, podujatí sponzorovanom Adidasom. Jetconcept redukuje trenie plavca vo vode, za pomoci využitia malých integrovaných rebierok.
 2003 – Presun niektorých hlavných marketingových pozícií. Erich Samminger, člen predstavenstva Adidas-Salomon AG, je menovaný na CEO a prezidenta Adidas America Inc. Firma otvára outletovú predajne v Herzogenaurachu. Spoločnosť dosahuje tržby v hodnote 6,3 mld. eur. "Impossigle is Nothing" – globálna reklamná kampaň, využívajúca veľa športových hviezd. PredatorPulse™ – údajne najlepšia futbalová obuv v histórii. Jej súčasťou je PowerPulse™ technológia, založená na jednoduchom princípe optimálneho rozloženia hmoty. Adidas predlžuje kontrakt s Davidom Beckhamom do roku 2008.
 2004 – Adidas sa stáva sponzorom EURO 2004 v Portugalsku (lopta Roteiro). Značka oblieka 5 tímov: Nemecko, Grécko, Španielsko, Francúzsko a Lotyšsko. V decembri po 3 rokoch vývoja firma predstavila svoju najpokročilejšiu tenisku Adidas_1, ktorá poskytuje inteligentné tlmenie prispôsobovaním samotnej obuvi, riadené mikropočítačom. OH v Aténach – Adidas sponzoruje 21 Národných olympijských výborov, vrátane Grécka, Nemecka, Kuby a iných, 4 tis. atlétov zo 45 rozličných krajín a 26 z celkových 28 olympijských športov. Adidas a Stella McCartney oznámili dlhotrvajúce partnerstvo, prezentované novou kolekciou zameranou na športový výkon pre ženy od Stelly McCartney.
 2005 – Official Sportswear Partner pre LOH 2008 v Pekingu. Adidas oblieka Čínsky olympijský tím na ZOH 2006 v Turíne a na LOH 2008 v Pekingu. Spolu s Chelsea Football Club oznamuje sponzorskú dohodu na sezónu 2006/07. 2. mája Adidas-Salomon AG predáva svoj obchodný segment značiek Salomon, vrátane značiek Mavic, Bonfire, Arc´Tyrex a Cliché spoločnosti Amer Sports Corporation. V júli firma spolu s Porsche Design Group podpisujú dlhodobé strategické partnerstvo vrátane licenčnej zmluvy. Cieľom je spolupráca pri zriadení hi-tech prémiovej značky v športovom sektore. Adidas a Polar predstavujú prvý kompletný integrovaný tréningový systém v oblasti ľahkej atletiky nazývaný Project Fusion. 3. augusta spoločnosť oznamuje plánovanú akvizíciu spoločnosti Reebok.
 2006 – v januári sa uzatvára akvizícia firmy Reebok International Ltd. v hodnote 9,5 mld. eur – vzniká Adidas Group. 11. apríla Adidas Group a NBA podpisujú 11-ročné strategické globálne obchodné partnerstvo, čím sa značka Adidas stáva oficiálnym sponzorom NBA od sezóny 2006/07. Značka Reebok sa stáva globálnym marketingovým partnerom NBA a stavia sa do pozície tvorcu značkovej NBA obuvi. Na výročnom zasadnutí akcionári odsúhlasia nový názov spoločnosti – Adidas AG. Adidas sa stáva oficiálnym sponzorom FIFA Wolrd Cup-u 2006 a hlavným oficiálnym zásobovačom zápasových lôpt, pričom je predstavená nová lopta "Teamgeist". Adidas bude zároveň sponzorom UEFA EURO 2008 v Rakúsku a Švajčiarsku, UEFA Ligy majstrov a oficiálnym zásobovačom zápasových lôpt pre túto ligu do roku 2009. V novembri Adidas Group oznamuje predaj Greg Norman Collection spoločnosti MacGregor Golf Company.

Iné projekty

Externé odkazy 
 adidas a. s.
 adidas Group

Podniky v Nemecku
Výrobcovia obuvi